Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2021/C 439/09)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Raschera”

EU-nro: PDO-IT-0023-AM02 – 23. syyskuuta 2020

SAN (X) SMM ( )

1. Hakijaryhmä ja oikeutettu etu

Consorzio Tutela Formaggio Raschera DOP Via Mondovì Piazza 1/d 12080 Vicoforte (CN) ITALIA Sähköposti: info@raschera.com

Consorzio Tutela Formaggio Raschera DOP [suojatun alkuperänimityksen ”Raschera” suojeluyhdistys] koostuu Raschera-juuston tuottajista, ja se on 14. lokakuuta 2013 annetun maa- ja metsätalous- sekä elintarvikeministeriön asetuksen nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☐ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☐ Merkinnät

☒ Muu: Tuotetyypin ”di Alpeggio” [tuotettu vuoristolaitumella] uudelleenmäärittely, yhteyden mukauttaminen juoksetetta koskevaan muutokseen.

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

— Tuote-eritelmän 2 kohdan ja yhtenäisen asiakirjan 3.2 kohdan muuttaminen

Juuston sisuksen kuvaukseen on lisätty seuraava teksti:

”toisinaan luonnostaan hienoja juovia kuoren lähellä”.

Vaikka tuotteella on tämä ominaisuus vain joissakin tapauksissa, se on tuotteelle tyypillinen piirre, jota kuluttajat arvostavat suuresti, koska sitä pidetään merkkinä laadusta. Tämän ominaisuuden vuoksi valvontaelin on kuitenkin usein pitänyt juustoa vaatimustenvastaisena. Siksi on päätetty sisällyttää tämä ominaisuus juuston sisuksen kuvaukseen.

Maantieteellinen alue

— Tuote-eritelmän 3 kohdan ja yhtenäisen asiakirjan 4 kohdan muuttaminen

Alueeseen on lisätty Torinon maakunnassa sijaitseva Villafranca Piemonten kunta.

Villafranca Piemonten kunnan sisällyttämiseen on historiallisia syitä. Tämä kunta sijaitsee maantieteellisesti siten, että se rajoittuu lähes kaikkiin Cuneon maakunnassa sijaitseviin kuntiin. Tämä rajanaapuruus on aina tarkoittanut sitä, että tuotanto-olosuhteet ovat siellä samat kuin Raschera-juuston maantieteellisellä alueella.

Tuotantomenetelmä

— Tuote-eritelmän 5 kohdan ja yhtenäisen asiakirjan 3.3 kohdan muuttaminen – juoksetteen tyyppi

Nykyinen versio:

”Maito on juoksetettava noin 27–36 °C:n lämpötilassa nestemäisellä eläinperäisellä juoksetteella.”

Uusi versio:

”Maito on juoksetettava 27–38 °C:n lämpötilassa. Jos käytetään eläinperäistä juoksetetta, sen on sisällettävä vähintään 80 prosenttia kymosiinia. Juoksetukseen voidaan käyttää muita kuin eläinperäisiä sakeuttamisaineita.”

Juoksetuslämpötilaa on nostettu siksi, että nykyiset juustonvalmistustekniikat, kuten hapatteiden lisääminen, edellyttävät korkeampia lämpötiloja toimiakseen ihanteellisesti.

Juoksetteen ominaisuuksia koskeva muutos johtuu siitä, että vuosien kokemus on osoittanut tuottajille, että käyttämällä juoksetetta, joka sisältää vähintään 80 prosenttia kymosiinia, saadaan laadukkaampaa juustoa ja että tämä laatu säilyy kauemmin kuin käytettäessä juuston valmistukseen juoksetetta, jossa on pienempi prosenttiosuus kymosiinia.

Lisäksi kohtaan on sisällytetty mahdollisuus käyttää muuta kuin eläinperäistä juoksetetta, jotta voidaan vastata tämäntyyppisten tuotteiden kasvavaan kuluttajakysyntään.

— Tuote-eritelmän 5 kohdan ja yhtenäisen asiakirjan 3.4 kohdan muuttaminen (tuotantovaiheet, joiden on tapahduttava alueella) – suolausmenetelmät

Nykyinen versio:

”Juustot on kuivasuolattava. Kuivasuolaus tehdään yleensä kaksi kertaa, ja ennen kuivasuolausta on mahdollista käsitellä juustot suolavedessä.”

Uusi versio:

”Juusto suolataan suolavedessä ja/tai kuivasuolataan.”

Tätä muutosta tukee tutkimus, jossa analysoitiin tuloksia tutkimuksesta, jossa suolaus suoritettiin nykyisen tuote-eritelmän mukaisesti ja suolavedessä suolaamalla. Tutkimus osoittaa, että näitä kahta eri suolausmenetelmää käyttämällä valmistetulla Raschera-juustolla on samat ominaisuudet. Siksi on päätetty antaa tuottajille mahdollisuus valita haluamansa käytettävä suolausmenetelmä.

— Tuote-eritelmän 5 kohdan muuttaminen – Raschera-juuston kypsytys

Muutoksen ansiosta tuottajat voivat käyttää merkinnöissä mainintaa ”Oltre quattro mesi” [”yli neljä kuukautta”].

Tuote-eritelmään on siksi lisätty seuraava teksti:

”Juustoon, jota on kypsytetty vähintään 120 vuorokautta, voidaan lisätä maininta ”Oltre quattro mesi” liuskalla, joka lisätään paperiseen etikettiin.”

Yli neljän kuukauden ajan kypsytetty Raschera-juusto voidaan tämän maininnan avulla merkitä tarkemmin, joten kuluttajien on helpompi tunnistaa tuote.

Muu

— Tuote-eritelmän 3 kohdan ja yhtenäisen asiakirjan 3.3 kohdan muuttaminen – Raschera d’Alpeggio -tuotetyypin määritelmä

Tällä muutoksella ei muuteta tuotantoaluetta vaan saatetaan di Alpeggio -tuotetyyppi vastaamaan Piemonten alueella sovellettavia sääntöjä.

Nykyinen versio:

”Tuotanto- ja kypsytysalue käsittää Cuneon maakunnan alueen kokonaisuudessaan. Pyöreään tai neliskulmaiseen Raschera-juustoon, joka on tuotettu ja kypsytetty yli 900 metrin korkeudessa merenpinnasta käyttäen samaa alkuperää olevaa maitoa seuraavien kuntien alueella: Frabosa Soprana, Frabosa Sottana, Garessio (Valcasotton alue), Magliano Alpi (Ormean kuntaan rajoittuva osa), Montaldo Mondovì, Ormea, Pamparato, Roburent, Roccaforte Mondovì ja joka on kypsytetty missä tahansa näiden kuntien hallinnollisella alueella ja valmistettu samaa alkuperää olevasta maidosta, voidaan lisätä maininta ”di Alpeggio” (tuotettu vuoristolaitumella).”

Uusi versio:

”Raschera-SAN-juuston maidontuotanto-, juustonvalmistus- ja kypsytysalue käsittää Cuneon maakunnan alueen kokonaisuudessaan ja Torinon maakunnassa sijaitsevan Villafranca Piemonten kunnan. Pyöreää tai neliskulmaista Raschera d’Alpeggio -SAN-juustoa tuotetaan ja kypsytetään vain seuraavien kuntien alueella: Frabosa Soprana, Frabosa Sottana, Garessio (vain Valcasotton alue), Magliano Alpi (vain Ormean kuntaan rajoittuva osa), Montaldo Mondovì, Ormea, Pamparato, Roburent ja Roccaforte Mondovì. Tämäntyyppisen Raschera-juuston osalta edellä mainittujen kuntien alueella yli 900 metrin korkeudessa merenpinnasta sijaitsevat alueet ovat ainoat paikat, joista valmistukseen käytettävä maito voi olla peräisin ja joissa juusto voidaan kypsyttää. Ilmaisua ”Raschera d’Alpeggio” käytetään juustosta, joka on valmistettu jalostamalla maitoa, joka on saatu vuoristolaitumille siirtymisen aikana 1. kesäkuuta – 15. lokakuuta nurmella ruokituista eläimistä. Laiduntamisen lisäksi eläinten ravintoa voidaan täydentää muulla rehulla, jonka osuus saa olla enintään kymmenen prosenttia niiden päivittäin syömästä kuiva-aineesta. Sellaisen vuoristokarjan osalta, joka ei siirry laitumelta toiselle, Raschera d’Alpeggio -juustoa valmistetaan jalostamalla maitoa, joka on saatu edellä esitettyjä ajanjaksoa ja ravintoa koskevia vaatimuksia noudattaen nurmella ruokituista eläimistä, joita kasvatetaan vain edellä mainittujen kuntien alueella yli 900 metrin korkeudessa merenpinnasta sijaitsevilla maa-alueilla.”

Jotta voidaan välttää sekaannuksia kuluttajien keskuudessa, Piemonten alueella on tarkennettu edellytyksiä, jotka koskevat maininnan ”di Alpeggio” käyttöä merkinnöissä. Raschera-juuston tuottajat ovat vastaavasti muuttaneet tuote-eritelmänsä vastaamaan kyseisiä sääntöjä.

— Tuote-eritelmän 6 kohdan ja yhtenäisen asiakirjan 5 kohdan muuttaminen

Tällä muutoksella mukautetaan juoksetetta koskeva virke juoksetetta koskevaan muutettuun sääntöön.

Nykyinen sanamuoto:

”nestemäisen eläinperäisen juoksetteen – – käyttö”

Uusi versio:

”käytettävien juoksetteen ja sakeuttamisaineiden korkea laatu”

Tällä muutoksella varmistetaan, että yhteyttä koskevat tiedot ovat yhdenmukaisia halutun, sallittuja juoksetetyyppejä koskevan muutoksen kanssa.

Lisäksi aina, kun yhteyden kuvauksessa viitataan Cuneon maakuntaan, kuvaukseen on lisätty viittaus Torinon maakunnassa sijaitsevaan Villafranca Piemonten kuntaan.

Tämä kunta on lisätty yksilöityyn maantieteelliseen alueeseen, jotta yhteydestä tulee johdonmukainen.

YHTENÄINEN ASIAKIRJA

”Raschera”

EU-nro: PDO-IT-0023-AM02 – 23. syyskuuta 2020

SAN (X) SMM ( )

1. [SAN:n tai SMM:n] nimi tai nimet

”Raschera”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji [liitteen XI mukaisesti]

Luokka 1.3 – Juustot

3.2. Kuvaus 1 kohdassa nimetystä tuotteesta

Raschera on rasvainen tai puolirasvainen puristettu juusto. Se on valmistettu lehmänmaidosta, (jolle on mahdollisesti tehty hygieniaa parantava käsittely ja) johon on mahdollisesti lisätty hieman lampaan- ja/tai vuohenmaitoa. Toisinaan maito voidaan kuoria osittain rasvan noustua kerrokseksi maidon pintaan, ja maitoon on mahdollisesti lisätty maitohappokäytteitä ja/tai luonnollisia hapatteita. Raschera on tarkoitettu pöytäjuustoksi, ja sillä on seuraavat ominaisuudet:

Muoto: tasapohjainen lieriö tai tasapohjainen neliö.

Mitat:

— Pyöreä Raschera rotondo: halkaisija 30–40 cm, tahkossa hieman kuperat reunat, korkeus 6–9 cm.

— Neliskulmainen Raschera quadrato: sivujen pituus 28–40 cm, tahkossa epätasaiset reunat, korkeus 7–15 cm.

Paino:

— Raschera rotondo: 5–9 kg;

— Raschera quadrato: 6–10 kg.

Sisuksen väri: valkoinen tai norsunluun värinen.

Kuori: ohut, harmaa ja/tai punertava, toisinaan kellertävään vivahtava, joustava, sileä ja säännöllinen, juuston reunoissa joskus punertavia pilkkuja, jotka korostuvat kypsymisen myötä, ei-syötävä.

Sisuksen rakenne: melko tiivis, joustava, siellä täällä hyvin pieniä, epätasaisesti jakautuneita koloja, toisinaan luonnostaan hienoja juovia kuoren lähellä.

Maku: hienostunut, mieto, tyypillisen aromaattinen ja pidempään kypsytetyssä juustossa hieman pistävä ja voimakkaampi.

Kuiva-aineen rasvapitoisuus: vähintään 32 %.

Mitat ja painot viittaavat juustoon, jota on kypsytetty vähimmäiskypsytysajan verran.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Nautakarjan ja mahdollisesti lampaiden ja/tai vuohien ravinto koostuu pääosin viher- tai säilörehusta tai kuivatusta rehusta, joka on saatu niityiltä, laitumilta ja sekalaitumilta tai monilajisilta niityiltä korjatusta heinästä; suurin osa rehusta on peräisin yksilöidyltä maantieteelliseltä alueelta.

Jos käytetään eläinperäistä juoksetetta, sen on sisällettävä vähintään 80 prosenttia kymosiinia. Juoksetukseen voidaan käyttää muita kuin eläinperäisiä sakeuttamisaineita.

Ilmaisua ”Raschera d’Alpeggio” käytetään juustosta, joka on valmistettu jalostamalla maitoa, joka on saatu vuoristolaitumille siirtymisen aikana 1. kesäkuuta – 15. lokakuuta nurmella ruokituista eläimistä. Laiduntamisen lisäksi eläinten ravintoa voidaan täydentää muulla rehulla, jonka osuus saa olla enintään kymmenen prosenttia niiden päivittäin syömästä kuiva-aineesta. Sellaisen vuoristokarjan osalta, joka ei siirry laitumelta toiselle, Raschera d’Alpeggio -juustoa valmistetaan jalostamalla maitoa, joka on saatu edellä esitettyjä ajanjaksoa ja ravintoa koskevia vaatimuksia noudattaen nurmella ruokituista eläimistä, joita kasvatetaan vain edellä mainittujen kuntien alueella yli 900 metrin korkeudessa merenpinnasta sijaitsevilla maa-alueilla.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Raschera-juuston valmistukseen käytettävän maidon tuotantoon tarkoitettujen lypsykarjatilojen on sijaittava yksilöidyllä maantieteellisellä alueella.

Maidon tuotannon ja jalostamisen on tapahduttava yksilöidyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

Vaatimustenmukaisuusmerkki muodostuu paperisesta etiketistä, jonka halkaisija on 25 cm, kun on kyse pyöreästä juustosta, ja sivun pituus 25 cm, kun on kyse neliskulmaisesta juustosta. Etiketin pohjaväri on vihreä tavanomaisilla juustoilla ja keltainen vuoristolaitumella tuotetuilla (d’Alpeggio-)juustoilla. Lisäksi tehdään polttoleima. Merkinnät tehdään tuotteen jommankumman tasaisen sivun keskelle saatettaessa tuote kulutukseen. Ainoastaan näin merkityt, etiketillä varustetut juustot voidaan saattaa markkinoille suojatulla alkuperänimityksellä Raschera.

Etiketin kiinnittämiseen sallitaan elintarvikeliiman käyttö.

Raschera-SAN-juuston tunnus muodostuu tyylitellystä R-kirjaimesta; sen sisälle lisätään a-kirjain, kun on kyseessä vuoristolaitumella tuotettu Raschera d’Alpeggio -juusto.

Nämä tunnukset tehdään polttoleimasimille tarkoitetuille messinkilevyille. Tunnukset käsittävät varsinaisen tunnuksen sekä R-kirjaimen alapuolelle merkityn juustolan tai kypsyttäjän kolminumeroisen tunnistenumeron. Sama tunnus (ilman tunnistenumeroa) merkitään myös paperisiin etiketteihin, ja lisäksi sen on oltava paloiksi leikattujen tuotteiden myyntiluvissa.

4. Maantieteellisen alueen tarkka rajaus

Raschera-SAN-juuston maidontuotanto-, juustonvalmistus- ja kypsytysalue käsittää Cuneon maakunnan alueen kokonaisuudessaan ja Torinon maakunnassa sijaitsevan Villafranca Piemonten kunnan.

Pyöreää tai neliskulmaista Raschera d’Alpeggio -SAN-juustoa tuotetaan ja kypsytetään vain seuraavien kuntien alueella: Frabosa Soprana, Frabosa Sottana, Garessio (vain Valcasotton alue), Magliano Alpi (vain Ormean kuntaan rajoittuva osa), Montaldo Mondovì, Ormea, Pamparato, Roburent ja Roccaforte Mondovì. Tämäntyyppisen Raschera-juuston osalta edellä mainittujen kuntien alueella yli 900 metrin korkeudessa merenpinnasta sijaitsevat alueet ovat ainoat paikat, joista valmistukseen käytettävä maito voi olla peräisin ja joissa juusto voidaan kypsyttää.

5. Yhteys maantieteelliseen alueeseen

Merialppien laidunmaat sijaitsevat Ligurianmeren ja Po-joen tasangon välissä alueella, jolla vallitsee suhteellisen sateinen ilmasto. Sen lisäksi meren läheisyydestä johtuvat leudommat lämpötilat vaikuttavat näiden laidunten runsaslajiseen kasvillisuuteen, minkä vuoksi ne ovat kasvitieteellisesti erittäin mielenkiintoisia (yli sata kotoperäistä kasvilajia). Lajien runsaus ja monipuolisuus vaikuttavat myös siellä laiduntavista eläimistä saadun maidon ominaisuuksiin, joissa tuntuvat yksinomaan tälle alueelle tyypilliset maku- ja aromivivahteet. Myös vuorten juurella sijaitsevilla kukkuloilla ja läheisellä Cuneon tasangolla tuntuu merellinen vaikutus, joka yhdessä alluviaalisen tasangon maaperäolosuhteiden kanssa saa aikaan sen, että maa on pehmeää ja luontaisesti erittäin viljavaa. Sen ansiosta alueella tuotettu ruoho ja heinä on hyvälaatuista ja sisältää runsaasti ravinteita. Selvästi välimerelliselle ilmastolle tyypillinen auringonpaiste sekä meren vaikutuksen lieventämät mannerilmastolle ominaiset lämpötilanvaihtelut saavat aikaan sen, että myös karjankasvatukseen käytetyn säilörehun ja viljan ravintoarvo on korkea, ja tällaisissa olosuhteissa tuotettu maito soveltuu erinomaisesti juuston valmistukseen. Cuneon maakunnalle tyypillisiä tekijöitä ovat aina olleet edellä mainitut maaperä- ja ilmasto-olosuhteet, alppialueiden karjanhoitajille ja ympäri aluetta sijaitsevien monien pienten ja keskisuurten meijereiden juustomestareille pitkän ajan kuluessa kertynyt juustonvalmistusosaaminen sekä Raschera-juuston kaltaisten perinteisten tuotteiden kysyntä ja tunnettuus kuluttajien keskuudessa. Raschera-juuston erityispiirteitä ovat ohut ja joustava, harmaa tai kellertävän harmaa kuori, joka toisinaan saattaa etenkin d’Alpeggio-tyyppisissä, vuoristolaitumilla tuotetuissa juustoissa muuttua tiettyjen homeiden vaikutuksesta punertavaksi, sisuksen melko tiivis ja joustava rakenne, jossa esiintyy siellä täällä hyvin pieniä, epätasaisesti jakautuneita koloja, sekä hienostuneen mieto, tyypillisesti aromaattinen maku (etenkin d’Alpeggio-tyyppisissä, vuoristolaitumilla tuotetuissa juustoissa siinä tuntuvat vuoriston nurmen vivahteet), joka muuttuu hieman pistäväksi ja voimakkaammaksi kypsytyksen kestäessä pidempään. Lisäksi on mainittava neliskulmainen muoto, joka on syrjäyttämässä lieriön (viimeksi mainitun osuus kokonaistuotannosta on enää alle 3 %) ja jonka ansiosta kuluttajat tunnistavat tuotteen välittömästi.

Juuston erityisominaisuudet johtuvat yksinomaan Cuneon maakunnan ja Torinon maakunnassa sijaitsevan Villafranca Piemonten kunnan alueelta kerätyn maidon erinomaisesta laadusta, paikallisesta jalostustekniikasta sekä kypsytyksestä luonnollisissa varastoissa tai ilmastoiduissa tiloissa, joiden kosteus- ja lämpötilaolosuhteet vastaavat täsmälleen luonnonluolien olosuhteita ja jotka vaikuttavat oleellisesti lopputuotteen laatuun.

Juusto saa makunsa erittäin korkealaatuisesta maidosta. Raschera-juuston tuotantoon käytetyssä maidossa tuntuu alueen rikas kasvimaailma, jonka eri heinäkasvilajeja karja syö ja jossa esiintyy myös useita kotoperäisiä lajeja.

Jalostusmenetelmiin liittyvät ominaisuudet ovat sidoksissa paikallisiin inhimillisiin tekijöihin. Niitä ovat laadukkaan juoksetteen perinteinen käyttö maidon saostamiseen sekä juustomestareiden vakiintunut taito jalostaa ja leikata juustomassa, joka sekoitetaan huolellisesti ja rikotaan maissinjyvän kokoisiksi rakeiksi. Tämän vaiheen moitteeton toteuttaminen vaikuttaa myöhemmän kypsytyksen aikana juuston sisuksen joustavan rakenteen ja juuston sisuksessa olevien kolojen muodostumiseen.

Kypsytys tapahtuu luonnollisissa varastoissa tai ilmastoiduissa tiloissa, joiden kosteus- ja lämpötilaolosuhteet vastaavat täsmälleen luonnonluolien olosuhteita. Nämä olosuhteet vaikuttavat merkittävästi homekasvuston kehittymiseen juuston kuoreen sekä kuoren paksuuteen ja joustavuuteen.

Yli vuosisadan jatkunut Mondovìn alueen laidunten tyypillisen meijerituotteen, Raschera-juuston, tuotanto on levinnyt sittemmin myös läheiselle Cuneon tasangolle, kun karja siirrettiin usein epäsuotuisana vuodenaikana tasangolle, jolla se saattoi syödä paikalla tuotettua heinää. Tuotannon merkitys onkin sellainen, että kun erityisesti maaseudulla halutaan viitata erityisen korkealaatuiseen juustoon, käytetään perinteisesti ilmaisua ”raschera”.

Tämän perusteella Raschera-juusto on pidetty herkku sekä Piemontessa että muualla Pohjois-Italiassa, ja arvostetulla tuotteella on ympärivuotiset markkinat.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalous- sekä elintarvikeministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.